CELEX: 32017D1256
Language: bg
Date: 2017-07-11 00:00:00
Title: Решение за изпълнение (ЕС) 2017/1256 на Комисията от 11 юли 2017 година относно образците и процедурите за обмен на информация на равнището на Съюза във връзка с националните работни програми в рамките на мрежата EURES (Текст от значение за ЕИП. )

12.7.2017   
            
            
               BG
            
            
               Официален вестник на Европейския съюз
            
            
               L 179/24
            
         РЕШЕНИЕ ЗА ИЗПЪЛНЕНИЕ (ЕС) 2017/1256 НА КОМИСИЯТА
   от 11 юли 2017 година
   относно образците и процедурите за обмен на информация на равнището на Съюза във връзка с националните работни програми в рамките на мрежата EURES
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) 2016/589 на Европейския парламент и на Съвета от 13 април 2016 г. относно европейска мрежа на службите по заетостта (EURES), достъп на работниците до услуги за мобилност и по-нататъшно интегриране на пазарите на труда и за изменение на регламенти (ЕС) № 492/2011 и (ЕС) № 1296/2013 (1), и по-специално член 31, параграф 5 от него.
   след консултация с комитета EURES,
   като има предвид, че:
   
               (1)
            
            
               Регламент (ЕС) 2016/589 призовава за ефективна система на равнището на Съюза за обмен на информация относно търсенето и предлагането на пазара на труда на национално, регионално и секторно ниво, която да бъде установена между Комисията и държавите членки и да се използва от държавите членки като основа на практическото сътрудничество в рамките на мрежата EURES.
            
         
               (2)
            
            
               Съгласно член 30, параграф 1 от Регламент (ЕС) 2016/589 от всяка държава членка се изисква да събира и анализира информация, разделена по полов признак, относно дефицита и излишъка на работна ръка на националните и секторните пазари на труда, като обръща специално внимание на най-уязвимите групи на пазара на труда и на регионите, които са най-силно засегнати от безработица, както и информация относно дейностите на EURES на национално и, когато е целесъобразно, на трансгранично равнище.
            
         
               (3)
            
            
               Съгласно член 31, параграф 1 от Регламент (ЕС) 2016/589 от националните бюра за координация се изисква да изготвят национални работни програми за дейностите на мрежата EURES в своите държави членки. Споделянето на националните работни програми в рамките на програмен цикъл сред държавите членки следва да позволи на националните бюра за координация да насочват ресурсите на мрежата EURES към целесъобразни дейности и проекти и по този начин да направляват развитието на мрежата като инструмент, ориентиран в по-голяма степен към резултатите, който съответства на нуждите на работниците и работодателите съгласно динамиката на пазарите на труда.
            
         
               (4)
            
            
               Обменът на информация между националните бюра за координация и Европейското бюро за координация относно работните им програми, както и съвместен анализ на проектите биха подобрили функционирането на мрежата, биха засилили прозрачността и биха увеличили възможностите за сътрудничество в рамките на мрежата.
            
         
               (5)
            
            
               С цел прилагане на член 31 от Регламент (ЕС) 2016/589 националните бюра за координация следва да събират и разглеждат достъпната на национално ниво информация, посочена в тази разпоредба, като част от процеса на изготвяне на националната работна програма и се приканват да вземат предвид съответните доклади и документи, достъпни на равнището на Съюза.
            
         
               (6)
            
            
               Съгласно член 31, параграф 2 от Регламент (ЕС) 2016/589 националните работни програми, изготвени от националните бюра за координация, следва да бъдат разработени на годишна основа и да съдържат основните дейности, които ще бъдат извършени в рамките на мрежата EURES, човешките и финансовите ресурси, отделени за тяхното изпълнение, и реда за наблюдение и оценка на планираните дейности.
            
         
               (7)
            
            
               Европейската комисия установява единен образец за националните работни програми, чиято структура отразява общата цел на Регламент (ЕС) 2016/589, за да се гарантира, че всички държави членки определят основните дейности, извършени по отношение на услугите за подпомагане на работниците и на работодателите, посочени в членове 21—28 от Регламент (ЕС) 2016/589.
            
         
               (8)
            
            
               Следва да се установи общ график за изготвянето на национални работни програми, като се надгражда върху опита, натрупан от сътрудничество в областта на съвместното програмиране между националните бюра за координация съгласно Решение за изпълнение 2012/733/ЕС на Комисията (2), и като се предоставя достатъчна гъвкавост предвид различните национални схеми.
            
         
               (9)
            
            
               Всички потенциални полезни взаимодействия във връзка с организацията и процедурите по събиране на данни и анализ на няколко области на дейност на EURES, извършвани на национално равнище съгласно член 32 от Регламент (ЕС) 2016/589, следва да се използват, по-специално така, че националните работни програми да използват показатели, които да се основават на съществуващата практика в рамките на публичните служби по заетостта, да са съгласувани и да допринасят за събирането на данните, посочено в актовете за изпълнение, които трябва да бъдат приети в съответствие с член 32, параграф 3 от Регламент (ЕС) 2016/589.
            
         
               (10)
            
            
               Служителите на EURES сред членовете и партньорите на EURES следва да имат достъп до съответната информация в националните работни програми с цел по-добър принос за целите на мрежата EURES, установени в член 6 от Регламент (ЕС) 2016/589.
            
         
               (11)
            
            
               Информацията за дейностите и резултатите, събрана в рамките на националните работни програми, може да представлява важен принос за подготовката на доклада за дейността на EURES, който Комисията трябва да представя съгласно член 33 от Регламент (ЕС) 2016/589 на всеки две години на Европейския парламент, Съвета, Европейския икономически и социален комитет и Комитета на регионите. Ето защо е необходимо да се проучи кои части от работните програми могат да бъдат на разположение за тази цел,
            
         ПРИЕ НАСТОЯЩОТО РЕШЕНИЕ:
   Член 1
   Предмет
   С настоящото решение се установяват необходимите договорености за обмен на информация в рамките на мрежата EURES относно програмирането на нейните дейности.
   За тази цел в него се предвижда образец, който трябва да се използва от националните бюра за координация при изготвянето на националните им работни програми съгласно член 31, параграф 2 от Регламент (ЕС) 2016/589, и се установяват процедури за обмен на информация, свързана с националните работни програми, на равнището на Съюза.
   Член 2
   Организация на програмния цикъл
   1.   Всяко национално бюро за координация ежегодно изготвя национална работна програма за дейностите на мрежата EURES в своята държава членка в съответствие с образеца, посочен в приложение I.
   2.   Проектите на националните работни програми се предоставят на разположение на всички национални бюра за координация, които ще имат възможност да отправят запитвания относно планираните дейности и да представят предложения за сътрудничество и обмен на информация във връзка с дейностите.
   3.   На представителите на социалните партньори на равнището на Съюза, които участват в групата за координация, се предоставя възможността да коментират проектите за национални работни програми.
   4.   След изтичането на срока за коментари окончателните национални работни програми се предоставят на разположение на всички национални бюра за координация.
   5.   В националните работни програми се използват, доколкото е възможно, показателите и целите, приложими за актовете за изпълнение, които трябва да бъдат приети съгласно член 32, параграф 3 от Регламент (ЕС) 2016/589.
   6.   В националните работни програми може да се използват и други допълнителни показатели.
   7.   Националните бюра за координация докладват ежегодно относно изпълнението на националните работни програми, като посочват резултати от планираните дейности.
   Член 3
   Роля и отговорности на националните бюра за координация
   Националните бюра за координация в съответните държави членки отговарят за следното:
   
               а)
            
            
               събиране, анализиране и споделяне на необходимата информация в съответствие с член 30 от Регламент (ЕС) 2016/589 с цел изготвяне на техните проекти за национала работна програма;
            
         
               б)
            
            
               изготвяне на националната им работна програма, като използват образеца, поместен в приложение I;
            
         
               в)
            
            
               спазване на определените в приложение II срокове за предаване на проектите за национални работни програми;
            
         
               г)
            
            
               предоставяне на техния проект за национална работна програма на разположение на мрежата чрез средствата, предвидени от Европейското бюро за координация;
            
         
               д)
            
            
               участие в извършването на съвместен преглед на проектите за национални работни програми с оглед финализирането на тези програми и увеличаването на практическото сътрудничество в областта на предоставянето на услуги за подпомагане на работници и работодатели;
            
         
               е)
            
            
               финализиране на националната работна програма след съвместния преглед;
            
         
               ж)
            
            
               актуализиране на националните работни програми, когато е необходимо, и предоставяне на актуализациите на разположение на мрежата чрез средствата, предвидени от Европейското бюро за координация;
            
         
               з)
            
            
               докладване относно изпълнението на дейностите, посочени в националната работна програма, като се спазват сроковете, определени в приложение II.
            
         Член 4
   Роля и задължения на Европейското бюро за координация
   Европейското бюро за координация отговаря за подпомагането на обмена между държавите членки на информация относно националните работни програми и извършването на съвместния преглед, по-специално чрез:
   
               а)
            
            
               обмен на информацията във връзка с член 30 от Регламент (ЕС) 2016/589, достъпна на равнището на Съюза, с националните бюра за координация с цел да им помага при изготвянето на проектите им за национални работни програми;
            
         
               б)
            
            
               разработване и поддържане на инструмент в Extranet страницата на портала EURES, който да осигурява достъп на националните бюра за координация до образеца, посочен в член 7, и до всякаква полезна информация за попълването и подаването му, както и да представя на националните бюра за координация възможността да преглеждат и коментират помежду си националните си проекти за работни програми;
            
         
               в)
            
            
               проследяване на спазването на посочените в приложение II крайни срокове за представянето на проектите за национални работни програми, извършването на съвместен преглед и докладването относно прилагането на националните работни програми;
            
         
               г)
            
            
               предоставяне на всякакви други инструменти, обучение и подкрепа, необходими за улесняване на обмена на информация и на взаимното обучение, свързани с програмния цикъл;
            
         
               д)
            
            
               предоставяне на съответните елементи на програмния цикъл на разположение на цялата мрежа EURES чрез специален раздел на Extranet страницата на портала EURES, с оглед повишаване на прозрачността и на взаимното обучение;
            
         
               е)
            
            
               насърчаване на националните бюра за координация при осигуряването на съгласуваност при прилагането на членове 31 и 32 от Регламент (ЕС) 2016/589;
            
         
               ж)
            
            
               редовно осведомяване на групата за координация относно функционирането на програмния цикъл и, ако е необходимо, предлагане на изменения на образеца и процедурите.
            
         Член 5
   Роля и отговорности на членовете и партньорите на EURES
   Членовете и партньорите на EURES допринасят към програмния цикъл на EURES чрез:
   
               а)
            
            
               предоставяне на данни за наличните си финансови и човешки ресурси и планираните дейности, които ще бъдат включени в националната работна програма;
            
         
               б)
            
            
               изпълнение на съответните дейности от националната работна програма;
            
         
               в)
            
            
               предоставяне на данни относно изпълнението на дейностите си, които ще бъдат включени в националния доклад за дейността.
            
         Член 6
   Роля и отговорности на групата за координация
   1.   Групата за координация следи отблизо прилагането на член 31 от Регламент (ЕС) 2016/589 и служи като форум за обмен на мнения и най-добри практики с цел подобряване на функционирането на програмния цикъл на EURES.
   2.   Веднъж годишно групата за координация извършва преглед на прилагането на настоящото решение, което ще представлява приноса на групата за координация на EURES към дейността и докладите за последващи оценки от Комисията в съответствие с членове 33 и 35 от Регламент (ЕС) 2016/589.
   3.   Групата за координация решава кои елементи на националните работни програми и националните доклади за дейността са приложими за всички служители на EURES и поради това следва да бъдат достъпни в Extranet страницата на портала EURES, за да се осигурят подходящо прилагане на програмния цикъл на EURES и постигане на целите на мрежата EURES, установени в член 6 от Регламент (ЕС) 2016/589.
   4.   Групата за координация решава кои данни, произтичащи от програмния цикъл на EURES, са от значение и могат да се използват при изготвяне на докладите за дейността на EURES в приложение на член 33 от Регламент (ЕС) 2016/589.
   Член 7
   Образец
   1.   Националните бюра за координация използват електронна версия на поместения в приложение I образец за изготвяне на националните си работни програми.
   2.   Националните бюра за координация могат да включват толкова дейности, колкото преценят, във всеки раздел от образеца, поместен в приложение I.
   3.   Ако се налага инструментът, посочен в член 4, буква б), или каквито и да било информация и документи, свързани с него, да бъдат адаптирани или изменени, Европейското бюро за координация, преди да приеме нова версия, се консултира с групата за координация в съответствие с член 14 от Регламент (ЕС) 2016/589.
   Член 8
   Процедура
   1.   Националните бюра за координация следват поместения в приложение II график при изготвянето на националните си работни програми.
   2.   След етапа на приемане националните работни програми или части от тях могат да бъдат достъпни за мрежата EURES в Extranet страницата на портала EURES.
   Член 9
   Влизане в сила
   Настоящото решение влиза в сила на двадесетия ден след деня на публикуването му в Официален вестник на Европейския съюз.
   
   
      Съставено в Брюксел на 11 юли 2017 г. година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 107, 22.4.2016 г., стр. 1.
   
      (2)  Решение за изпълнение 2012/733/ЕС на Комисията от 26 ноември 2012 г. за изпълнение на Регламент (ЕС) № 492/2011 на Европейския парламент и на Съвета по отношение на попълването на свободните работни места и повторното създаване на EURES (нотифицирано под номер C(2012) 8548) (ОВ L 328, 28.11.2012 г., стр. 21).
   
      ПРИЛОЖЕНИЕ I
      
         ОБРАЗЕЦ, КОЙТО ТРЯБВА ДА СЕ ИЗПОЛЗВА ОТ НАЦИОНАЛНИТЕ БЮРА ЗА КООРДИНАЦИЯ ПРИ ИЗГОТВЯНЕТО НА ГОДИШНИТЕ ИМ РАБОТНИ ПРОГРАМИ
      
      Електронната версия на настоящия образец и всички негови консолидирани впоследствие изменени версии ще бъдат на разположение на националните бюра за координация на портала EURES.
      Посочените по-долу в различните раздели на образеца дейности са примерни и не са изчерпателни.
      1.   ОБОБЩЕНИЕ
      Прави се кратък преглед на приоритетите и основните дейности в работната програма за определен референтен период.
      2.   ОБЩИ УСЛУГИ ЗА ПОДКРЕПА
      2.1.   Услуги за подпомагане на работници
      
      Прави се обзор на дейностите за подкрепа на работниците, като например:
      
                  —
               
               
                  дейности за посредничество и устройване на работа (включително съдействие при изготвяне на заявления за работа и автобиографии),
               
            
                  —
               
               
                  организиране на събития с цел наемане на работа,
               
            
                  —
               
               
                  предоставяне на обща информация и насоки,
               
            
                  —
               
               
                  предоставяне на конкретна информация и насоки (например относно условията на труд и на живот в страната по местоназначение),
               
            
                  —
               
               
                  други (при необходимост).
               
            2.2.   Услуги за подпомагане на работодатели
      
      Прави се обзор на дейностите за подкрепа на работодателите, включително специфична подкрепа за МСП, като например:
      
                  —
               
               
                  дейности за посредничество и устройване на работа (включително съдействие при изготвянето на изискванията, свързани с дадена длъжност, и на информацията за свободните работни места),
               
            
                  —
               
               
                  организиране на събития с цел наемане на работа,
               
            
                  —
               
               
                  предоставяне на обща информация и насоки,
               
            
                  —
               
               
                  предоставяне на информация за конкретните правила във връзка с наемането на работници от друга държава членка и за факторите, които могат да улеснят такова наемане,
               
            
                  —
               
               
                  други (при необходимост).
               
            3.   СПЕЦИФИЧНИ УСЛУГИ ЗА ПОДКРЕПА
      3.1.   Подкрепа за професионални практики и стажове
      
      3.2.   Услуги за подпомагане в трансгранични региони
      
      Прави се обзор на дейностите в подкрепа на пограничните работници и работодатели на пазара на труда в граничните региони, като например:
      
                  —
               
               
                  дейности за посредничество и устройване на работа,
               
            
                  —
               
               
                  предоставяне на информация във връзка с конкретна ситуация на пограничните работници и работодатели,
               
            
                  —
               
               
                  разработване на решения за обслужване на едно гише за подпомагане на пограничните работници и работодатели,
               
            
                  —
               
               
                  други (при необходимост).
               
            3.3.   Съдействие след наемане на работа
      
      Прави се обзор на предприетите дейности с цел да се осигури по-добра интеграция на мобилния работник на новата му позиция, като например:
      
                  —
               
               
                  обща информация/кампании за повишаване на осведомеността на работодателите във връзка с интегрирането на наетите работници,
               
            
                  —
               
               
                  информация за обученията, които са от значение за интеграцията на работниците (напр. езиково обучение),
               
            
                  —
               
               
                  други (при необходимост).
               
            3.4.   Други дейности и принос към други програми
      
      Предоставя се информация за участие в специфични схеми за мобилност на работниците с финансова подкрепа от бюджета на ЕС или от национални източници, участие в двустранни или многостранни проекти, свързани с мобилността на работниците, както и всякакви други дейности, които не попадат в посочените по-горе категории.
      4.   РЕСУРСИ И УПРАВЛЕНИЕ
      4.1.   Човешки ресурси
      
      Приблизителен общ брой на служителите, работещи в EURES, в еквивалент на пълно работно време (национално бюро за координация, членове и партньори на EURES)
      4.2.   Финансови ресурси
      
      Предвидено разпределение в евро на ресурсите, с които разполагат тези членуващи организации, с разбивка по източници: национални източници, бюджет на ЕС (ако е приложимо) и други (ако е приложимо).
      4.3.   Инфраструктура за ИТ
      
      ИТ инструменти и инфраструктура, предназначени за дейността на EURES, както и достъп до други инструменти, споделени с членове (напр. обща инфраструктура на публичните служби по заетостта) и партньори на EURES.
      4.4.   Управление
      
      Прави се обзор на дейностите в подкрепа на функционирането на националната мрежа, като например:
      
                  —
               
               
                  дейности за повишаване на осведомеността за националната мрежа,
               
            
                  —
               
               
                  оперативна съвместимост и сътрудничество между националното бюро за координация и членовете и партньорите на EURES в националната мрежа,
               
            
                  —
               
               
                  прилагане на нови новаторски подходи за предоставяне на услуги,
               
            
                  —
               
               
                  сътрудничество с други заинтересовани страни, като социални партньори, други мрежи, служби за професионално ориентиране, търговски камари, органи, отговарящи за социалната сигурност и данъчното облагане, и др.
               
            4.5.   Обучение
      
      Предоставя се информация за обучение (включително предварително обучение) на национално, регионално и местно равнище, както и, ако е приложимо, други учебни дейности в подкрепа на увеличаването на уменията и познанията в рамките на мрежата.
      4.6.   Комуникация
      
      Изброяват се конкретните действия, произтичащи от национални комуникационни планове и/или комуникационната стратегия на EURES, и ако е приложимо, други важни комуникационни дейности и дейности за повишаване на осведомеността, които се планира да бъдат въведени през референтния период и които са от значение за услугите за подкрепа, посочени в раздели 2 и 3 по-горе.
      4.7.   Мониторинг и оценка на дейностите
      
      Съдържа списък на инструментите, използвани за измерване на постиженията и резултатите от дейността на EURES на национално равнище.
   
   
      ПРИЛОЖЕНИЕ II
      
         ГРАФИК ЗА ИЗГОТВЯНЕТО НА ГОДИШНАТА НАЦИОНАЛНА РАБОТНА ПРОГРАМА
      
      1.   ПОДГОТВИТЕЛЕН ЕТАП
      Националните бюра за координация гарантират, че информацията относно дефицита и излишъка на работна ръка на националните и секторните пазари на труда се събира, анализира и споделя, като се обръща специално внимание на най-уязвимите групи на пазара на труда и на регионите, които са най-силно засегнати от безработицата, и като се вземат предвид потоците и моделите на мобилност.
      2.   ЕТАП НА ИЗГОТВЯНЕ
      Националните бюра за координация изготвят първата версия на националната работна програма, като използват информацията, събрана по време на подготвителния етап до 31 октомври на година N – 1. Проектите са на разположение в специалния раздел Extranet на портала на EURES.
      3.   ЕТАП НА СЪВМЕСТЕН ПРЕГЛЕД
      Националните бюра за координация правят съвместен преглед на проектите за годишни национални работни програми най-късно до 31 декември на година N – 1.
      4.   ЕТАП НА ПРИЕМАНЕ
      Националните бюра за координация финализират националните работни програми, като вземат предвид обратната информация, получена по време на етапа на преглед, до 31 януари на година N.
      5.   ЕТАП НА ИЗПЪЛНЕНИЕ
      Годишните национални работни програми се изпълняват в периода от януари до декември на година N.
      6.   ЕТАП НА ДОКЛАДВАНЕ
      Националните бюра за координация събират информация относно резултатите и докладват за изпълнението на националната работна програма до 31 март на година N + 1.